Motorverkoopsman in hof vir beweerde R10 miljoen bedrogArgieffoto Jaco Johan Smit (40) en sy lewensmaat, Cecile Heyns (29), het in die gespesialiseerde kommersiële misdaadshof in Bellville voor landdros Sabrina Sonnenberg verskyn. Smit was die eienaar van 3 Way Auto in Voortrekkerweg in Parow, terwyl Heyns as sy finansiële bestuurder gewerk het. Hulle staan saam tereg op 108 aanklagte van bedrog. Hulle is nie gevra om te pleit nie, maar advokaat Jannie Knipe, die staatsaanklaer, het aan die hof gesê hulle sal skuld op die aanklagte erken tydens pleitooreenkomsverrigtinge op 25 Februarie. Sou die pleitooreenkoms nie uitwerk nie, sal die saak gewoonweg verhoor word. Smit en Heyns word daarvan beskuldig dat hulle nie uitstaande skuld op gefinansierde voertuie wat ingeruil is, vereffen het nie en ook nie voertuie aan kopers afgelewer het wat deposito’s of ten volle betaal het nie. Hulle het ook na bewering waardelose tjeks uitgeskryf om vir motors te betaal wat hulle by privaateienaars gekoop het. Hulle het glo ook nie die nodige registrasiedokumente verskaf nie, wat die kopers verhoed het om die motors op hul name te registreer.